ddrg/super_eurlex huggingface dataset:
KIRJALLINEN KYSYMYS E-2991/02 esittäjä(t): Rosa Miguélez Ramos (PSE) komissiolle. Toimet tapaturmien vähentämiseksi kalastusalalla.



Virallinen lehti nro 110 E , 08/05/2003 s. 0145 - 0145



KIRJALLINEN KYSYMYS E-2991/02 esittäjä(t): Rosa Miguélez Ramos (PSE) komissiolle (23. lokakuuta 2002) Aihe: Toimet tapaturmien vähentämiseksi kalastusalalla Euroopan parlamentti hyväksyi 5. huhtikuuta 2001 päätöslauselman kalastuksen turvallisuudesta ja onnettomuuksien syistä(1), jonka 13 kohdassa se kehotti komissiota pakottamaan jäsenvaltiot luomaan tietokoneistetun pelastuslauttatietokannan sen turvaamiseksi, että kaikille kalastusalusten omistajille ilmoitetaan automaattisesti pelastuslauttojen vuosittaisesta huollosta, ja samanlaisen muistutusjärjestelmän myös EPIRB- ja SART-paristoja varten. Saman päätöslauselman 14 kohdassa parlamentti kehotti jäsenvaltioita turvaamaan, että kaikki kalastusalukset tarkastetaan vuosittain sen varmistamiseksi, että niiden pakolliset pelastuslaitteet ovat laivalla ja kunnossa. Onko komissio ryhtynyt toimiin asiassa? Mitä toimia komissio voisi mielestään toteuttaa pelastuskysymyksessä, jotta kalastusonnettomuuksien määrää vähennettäisiin? (1) EYVL C 21 E, 24.1.2002, s. 359. Franz Fischlerin komission puolesta antama vastaus (6. joulukuuta 2002) Parlamentin jäsenen mainitseman päätöslauselman 13 kohta ei johtanut komission puolesta toimiin, jotta jäsenvaltiot loisivat tietokoneistetun pelastuslauttatietokannan sen turvaamiseksi, että kaikille kalastusalusten omistajille ilmoitetaan automaattisesti pelastuslauttojen vuosittaisesta huollosta, ja samanlaisen muistutusjärjestelmän myös EPIRB- ja SART-paristoja varten. Tämä olisi erittäin mittava tehtävä, jonka vertaista ei ole suoritettu kauppalaivaston osalta. Jäsenvaltiot olisivat suoraan vastuussa siitä. Lisäksi kyseisen päätöslauselman 14 kohdan mukaisesti, jossa parlamentti kehottaa komissiota valvomaan, että kaikki kalastusalukset tarkastetaan vuosittain sen varmistamiseksi, että niiden pakolliset pelastuslaitteet ovat laivalla ja kunnossa, on syytä tarkentaa, että direktiivissä 97/70/EY(1) säädetään, että ainoastaan yli 24 metriä pitkät kalastusalukset ovat sen valtion säännöllisen valvonnan alaisia, joiden lipun alla ne purjehtivat, muiden alusten ollessa kansallisen valvonnan alaisia. Alusten pituudesta riippumatta ei ole olemassa järjestelmää, jolla komissio voisi valvoa kansallisia hallintoja tässä asiassa. (1) Neuvoston direktiivi 97/70/EY, annettu 11 päivänä joulukuuta 1997, yhdenmukaistetun turvallisuusjärjestelmän luomisesta kalastusaluksille, joiden pituus on 24 metriä tai enemmän, EYVL L 34, 9.2.1998.
KIRJALLINEN KYSYMYS E-2329/02 esittäjä(t): Laura González Álvarez (GUE/NGL) neuvostolle. Ihmisoikeuksien loukkaukset Iranin islamilaisessa tasavallassa.



Virallinen lehti nro 137 E , 12/06/2003 s. 0071 - 0072



KIRJALLINEN KYSYMYS E-2329/02 esittäjä(t): Laura González Álvarez (GUE/NGL) neuvostolle (26. heinäkuuta 2002) Aihe: Ihmisoikeuksien loukkaukset Iranin islamilaisessa tasavallassa Viimeaikaiset tiedot, joita olemme saaneet ihmisoikeustilanteesta Iranin islamilaisessa tasavallassa, ovat entistä hälyttävämpiä. Virallisen lehdistön ilmoittamat teloitusluvut vuoden 2002 kuuden ensimmäisen kuukauden ajalta ovat kolminkertaistuneet vuoden 2001 vastaavaan ajanjaksoon nähden. Tällä hetkellä maassa vallitsevan sorron tuloksena tehdään 21 julkista teloitusta viikossa ja tuhansia ihmisiä vangitaan. Lisäksi hallituslähteiden mukaan neljä kivityskuolemantuomion saanutta naista odottaa vankilassa järkyttävää kohtaloaan. Heidän teloittamisensa nostaisi Khatamin presidenttikauden raakalaismaisen rangaistuksen saaneiden uhrien lukumäärän 23:een puhumattakaan turvallisuusjoukkojen toteuttamista julkisista ruoskinnoista ja kansalaisten vainoamisesta. Ihmisoikeuksia Iranin islamilaisessa tasavallassa koskevan päätöslauselman, joka esitettiin viimeksi pidetyssä YK:n ihmisoikeuskomission istunnossa Genevessä EU:n Espanjan puheenjohtajakaudella, hylkäämisen yhden äänen erolla Teheranin viranomaiset tulkitsivat merkiksi EU:n otteen herpaantumisesta, mikä yllyttää Iranin hallitusta pahentamaan jo muutoinkin varsin dramaattista tilannetta. Mitä välineitä EU voi käyttää varmistaakseen ihmisoikeustilanteen valvonnan Iranin islamilaisessa tasavallassa maan viranomaisten kanssa käytävän vuoropuhelun lisäksi? Koska seuraava Yhdistyneiden Kansakuntien yleiskokous merkitsee määräaikaa arvioinnin suorittamiseksi ihmisoikeustilanteesta Iranin islamilaisessa tasavallassa, niin aikooko EU esittää asiasta päätöslauselman? Vastaus (6. helmikuuta 2003) Neuvosto panee merkille kysyjän otaksuvan, että EU:n ja Iranin viranomaisten välillä käydään jo vuoropuhelua ihmisoikeuksista. On totta, että ihmisoikeuskysymys on yksi lukuisista poliittisista kysymyksistä, joista on jo keskusteltu EU:n ja Iranin välillä puolivuosittain käytävissä keskusteluissa laajennetun poliittisen vuoropuhelun puitteissa. Kuitenkin vasta 21. lokakuuta 2002 Luxemburgissa neuvosto teki muodollisesti päätöksen ihmisoikeuksia koskevan virallisen vuoropuhelun aloittamisesta Iranin kanssa. Vuoropuhelu on tarkoitus aloittaa tämän vuoden joulukuussa. Se, että jonkin maan kanssa aletaan käydä virallisesti vuoropuhelua ihmisoikeuksista, ei estä EU:ta arvostelemasta maassa ilmeneviä ihmisoikeusrikkomuksia asianmukaisilla kansainvälisillä foorumeilla eikä ottamasta kysymystä esiin kyseisen kolmannen maan kanssa eri tasoilla pidettävissä kokouksissa, kuten EU on tehnytkin Iranin suhteen.
KIRJALLINEN KYSYMYS P-2053/02 esittäjä(t): Bert Doorn (PPE-DE) komissiolle. Microsoftin hallitsevaa markkina-asemaa koskeva tutkinta.



Virallinen lehti nro 137 E , 12/06/2003 s. 0041 - 0042



KIRJALLINEN KYSYMYS P-2053/02 esittäjä(t): Bert Doorn (PPE-DE) komissiolle (5. heinäkuuta 2002) Aihe: Microsoftin hallitsevaa markkina-asemaa koskeva tutkinta Huolimatta Euroopan komission tällä hetkellä tekemästä Microsoftin väitettyä hallitsevaa markkina-aseman väärinkäyttöä koskevasta tutkinnasta, vaikuttaa siltä, että Microsoft jatkaa edelleen aikaisempia toimiaan. Yritys aikoo nostaa lyhyellä aikavälillä erityisesti käyttöjärjestelmän päivityksen tai lisenssien uusimisen hintoja suhteettomasti. Onko komissio tietoinen, että Microsoft jatkaa tutkinnan ollessa käynnissä hallitsevan markkina-asemansa väärinkäyttöä erityisesti uusilla lisensseihin liittyvillä määräyksillä? Onko komissio tietoinen, että siltä toivotaan ripeää toimintaa, koska kyseessä ovat tärkeät taloudelliset intressit ja eurooppalaisille yrityksille mahdollisesti aiheutuvat vahingot? Mihin toimiin komissio aikoo ryhtyä lyhyellä aikavälillä Microsoftia vastaan? Mario Montin komission puolesta antama vastaus (1. elokuuta 2002) Komissio tuntee Microsoftin ohjelmistojen päivityksissä ja lisenssien uusimisessa noudattaman tarkistetun käytännön. Komissio ei kuitenkaan ole vielä muodollisesti tutkinut asiaa eikä näin ollen voi vahvistaa tai kieltää sitä, onko kyseessä määräävän markkina-aseman väärinkäyttö. Komissio korosti jo parlamentin jäsenen Erik Meijerin kirjalliseen kysymykseen E-1823/02 antamassaan vastauksessa(1), että tehostaakseen rajallisten resurssiensa käyttöä ja ottaen huomioon, että Microsoftia koskevan asian käsittely on kesken, komissio sopi useiden kansallisten kilpailuviranomaisten kanssa vuonna 2001, että nämä tekisivät alustavan tutkimuksen Microsoftin ohjelmistopäivityksiä koskevasta lisenssipolitiikasta. Komissio tutkii parhaillaan kansallisten kilpailuviranomaisten toteuttaman tutkimustyön perusteella ja yhdessä näiden kanssa tehokkainta tapaa edetä tässä näissä tutkimuksissa. (1) EYVL C 92 E, 17.4.2003, s. 95.
KIRJALLINEN KYSYMYS E-2545/02 esittäjä(t): Marco Cappato (NI) komissiolle. Ranskan viranomaiset rikkoivat kansalaisten liikkumisvapautta Ranskan ja Italian välisellä rajalla Technival-musiikkitilaisuuden yhteydessä.



Virallinen lehti nro 110 E , 08/05/2003 s. 0068 - 0068



KIRJALLINEN KYSYMYS E-2545/02 esittäjä(t): Marco Cappato (NI) komissiolle (12. syyskuuta 2002) Aihe: Ranskan viranomaiset rikkoivat kansalaisten liikkumisvapautta Ranskan ja Italian välisellä rajalla Technival-musiikkitilaisuuden yhteydessä Technival-nimisen teknomusiikkifestivaalin yhteydessä elokuun 15. päivän pitkänä viikonloppuna Ranskan viranomaiset estivät usean päivän ajan Ranskan ja Italian välisellä rajalla Larche La Maddalenan solassa kuorma-autoja, jotka kuljettivat taiteilijoita ja äänentoistolaitteita, pääsemästä musiikkitilaisuuteen Italiaan. Alpes de Haute-Provencen paikalliset hallintoviranomaiset estivät jopa jalankulkijoiden pääsyn Italian maaperälle usean tunnin ajan 14. ja 15. elokuuta. Mitä komissio aikoo tehdä tässä tapauksessa, jossa kansalaisten ja tavaroiden liikkumisvapautta on rikottu? António Vitorinon komission puolesta antama vastaus (21. lokakuuta 2002) Oikeus liikkua ja oleskella toisen jäsenvaltion alueella on perusoikeus, joka taataan suoraan jokaiselle Euroopan unionin kansalaiselle Euroopan yhteisön perustamissopimuksessa. Tätä oikeutta voidaan kuitenkin rajoittaa yleisen järjestyksen ja turvallisuuden tai kansanterveyden suojelemiseksi. Jäsenvaltioiden toimia yleisen järjestyksen nimissä on tarkasteltava ulkomaalaisten liikkumista ja oleskelua koskevien, yleiseen järjestykseen ja turvallisuuteen sekä kansanterveyteen perustuvien erityistoimenpiteiden yhteensovittamisesta 25. helmikuuta 1964 annetun neuvoston direktiivin 64/221/ETY(1) sekä Euroopan yhteisöjen tuomioistuimen oikeuskäytännön valossa. EY:n perustamissopimuksessa taattujen oikeuksien käytölle ei saa yleisen järjestyksen tai turvallisuuden vaatimusten nojalla asettaa muita kuin sellaisia rajoituksia, jotka ovat tarpeellisia näiden vaatimusten suojelemiselle(2). Konkreettisen tilanteen arvioiminen kuuluu ensisijaisesti kansallisille viranomaisille. Sen jälkeen ne voivat ryhtyä aiheellisiin toimiin noudattaen yhteisön oikeutta. Yleisen järjestyksen ja turvallisuuden suojelemiseen käytettävien toimenpiteiden on ennen kaikkea oltava suhteellisuusperiaatteen mukaisia. Suhteellisuusperiaate edellyttää, että toimenpide on perusteltu, että toimenpide ja tavoite ovat keskenään tasapainossa ja että sekä henkilön että valtion edut otetaan tasapuolisesti huomioon. Komissio ei pysty arvioimaan kysyjän antamien technival-tilaisuutta koskevien tietojen perusteella, rikottiinko festivaalin yhteydessä vapaata liikkuvuutta koskevia yhteisön sääntöjä. Komissio ei ole saanut kansalaisilta valituksia asiasta. (1) EYVL P 56, 4.4.1964. (2) Ks asia 36/75 Rutili, Kok. [1975] II-1219.
KIRJALLINEN KYSYMYS E-2412/02 esittäjä(t): Mario Borghezio (NI) neuvostolle. Belgian ulkoasiainministerin Louis Michelin tapaaminen Irakin hallituksen edustajan kanssa.



Virallinen lehti nro 137 E , 12/06/2003 s. 0084 - 0084



KIRJALLINEN KYSYMYS E-2412/02 esittäjä(t): Mario Borghezio (NI) neuvostolle (7. elokuuta 2002) Aihe: Belgian ulkoasiainministerin Louis Michelin tapaaminen Irakin hallituksen edustajan kanssa Tietämäni mukaan Belgian ulkoasiainministeri Louis Michel on tavannut Irakin ulkoministerin ja mahdollisesti jopa Saddam Husseinin kanssa. Tällaista tapaamista on nykyisessä kansainvälisessä tilanteessa pidettävä erittäin arkaluonteisena ja merkityksellisenä Euroopan ulkopolitiikalle, koska Irak voi hyvin pian olla Yhdysvaltain uuden sotilashyökkäyksen kohde. Tietääkö neuvosto tästä Louis Michelin tapaamisesta Irakin ulkoministerin ja/tai Saddam Husseinin kanssa? Ovatko nämä tapaamiset olleet Belgian puheenjohtajakauden aikana? Jos ovat, niin onko jäsenvaltioille tiedotettu niistä? Vastaus (6. helmikuuta 2003) Belgian ulkoasiainministeri Louis Michel on tiedottanut Euroopan unionille hänen ja Irakin ulkoasiainministerin välillä tämän vuoden heinäkuussa pidetyn tapaamisen tuloksista. Arvoisaa parlamentin jäsentä pyydetään ystävällisesti tutustumaan Belgian ulkoasiainministeriön tuolloin julkaisemaan lehdistötiedotteeseen.
KIRJALLINEN KYSYMYS E-3095/02 esittäjä(t): María Valenciano Martínez-Orozco (PSE) komissiolle. Tavoitteen 2 toimenpideohjelma Madridin itsehallintoalueella kaudella 1997—1999.



Virallinen lehti nro 110 E , 08/05/2003 s. 0163 - 0163



KIRJALLINEN KYSYMYS E-3095/02 esittäjä(t): María Valenciano Martínez-Orozco (PSE) komissiolle (28. lokakuuta 2002) Aihe: Tavoitteen 2 toimenpideohjelma Madridin itsehallintoalueella kaudella 19971999 Voisiko komissio antaa tietoja tavoitetta 2 Madridin itsehallintoalueella vuosina 19971999 koskevan loppukertomuksen tuloksista ja tilintarkastustuomioistuimen tarkastuksessaan havaitsemasta virheestä samalla kaudella? Voisiko komissio ilmoittaa, onko Madridin itsehallintoalue korjannut havaitut virheet? Michel Barnier'n komission puolesta antama vastaus (3. joulukuuta 2002) Vuonna 2000 tilintarkastustuomioistuin suoritti useiden Euroopan aluekehitysrahaston (EAKR) yhteisrahoittamien toimenpiteiden tarkastuksia tavoitteen 2 toimenpideohjelmassa Madridin itsehallintoalueella (19971999). Tämän toimenpideohjelman toimenpiteen 3.4 Tutkimus- ja kehityskeskusten rakentaminen ja varustaminen yhteydessä tilitarkastustuomioistuimen johtopäätökset ovat osoittaneet, että hankkeiden eräät kustannukset eivät liittyneet tutkimus- ja kehitystyöhön, vaan yliopisto-opetukseen. Yhteisön lainsäädännössä ei sallita koulutukseen liittyvien sijoitusten yhteisrahoittamista tavoitteen 2 toimenpideohjelman yhteydessä. Sitä vastoin kansalliset viranomaiset ovat katsoneet, että kaikki tätä toimenpidettä koskeviin kustannusilmoituksiin sisältyvät hankkeet olivat tutkimus- ja kehitystyötoimenpiteitä. Tämän erimielisyyden ratkaisemiseksi Espanjan viranomaiset nimittivät komission suostumuksella äskettäin riippumattoman asiantuntijan, jonka tehtävänä on tarkistaa toimenpiteeseen sisältyvät hankkeet ja osoittaa ne sijoitukset, jotka liittyvät tutkimus- ja kehitysalaan. Tämän asiantuntijatyön tulokset toimitetaan komissiolle, jotta voitaisiin jälkikäteen todeta niiden kustannusten määrä, joille tosiasiallisesti voidaan myöntää EAKR:n yhteisrahoitusta kyseisen toimenpiteen yhteydessä. Komissio odottaa parhaillaan raporttia.
KIRJALLINEN KYSYMYS P-2543/02 esittäjä(t): Pietro-Paolo Mennea (PPE-DE) komissiolle. Barlettan linna.



Virallinen lehti nro 110 E , 08/05/2003 s. 0067 - 0067



KIRJALLINEN KYSYMYS P-2543/02 esittäjä(t): Pietro-Paolo Mennea (PPE-DE) komissiolle (6. syyskuuta 2002) Aihe: Barlettan linna Barlettan kaupunginhallitus hyväksyi ja käynnisti 18. heinäkuuta 2000 tekemällään päätöksellä nro 390 ja 20. heinäkuuta 2000 tekemällään päätöksellä nro 1387 hankkeen Barlettan linnan koko lähialueen yleisestä uudelleenrakentamisesta. Linnalla ja ympäröivällä alueella on huomattavaa arkkitehtuurista ja rakennustaiteellista arvoa. Ne ovat osa koko yhteisön perintöä ja ehkä aikanaan myös ihmiskunnan perintöä. Italian hallituksen edustajien antamista lausunnoista käy ilmi, että toteutuessaan Barletta-hanke aiheuttaisi ympäristölle erittäin suuria vahinkoja, vaurioittaisi alueen ekosysteemiä ja pilaisi kaunista maisemaa. Tilanne huolestuttaa syvästi kaupungin asukkaita, joille alue ensisijaisesti on tärkeä. Sellaisena kun se on suunniteltu toteutettavaksi hanke muuttaisi ja vahingoittaisi alueen historiallista ja rakennustaiteellista koskemattomuutta. Voiko komissio kertoa, ovatko toimivaltaiset viranomaiset ja etenkin Barin ympäristö-, arkkitehtuuri- ja rakennustaideasioista vastaava virasto sekä kulttuuriperinnöstä ja -toiminnasta vastaava ministeriö antaneet asianmukaiset lausunnot hankkeesta? Onko hanke saanut Euroopan unionin rahoitusta? Voiko komissio kertoa, vahingoittaako hanke aluetta ja pilaako se tämän merkittävän alueen historiallista ja luonnonmaisemaa Fredrik II:n linnan läheisyys huomioon ottaen? Tilanne ei valitettavasti ole ainoa laatuaan. Voitaisiinko komission mielestä perustaa pysyvä valvontaelin, joka selvittäisi tarkasti tällaisten ympäristölle ja historiallisille kaupunkialueille aiheutuvien vahinkojen laajuuden? Michel Barnier'n komission puolesta antama vastaus (8. lokakuuta 2002) 1. Komissio ei voi päättää paikallisten, alueellisten tai kansallisten viranomaisten puolesta tällaisten hankkeiden hyväksymisestä tai hylkäämisestä, koska se ei olisi toissijaisuusperiaatteen mukaista. Komissio ei voi myöskään todeta, ovatko Barin ympäristö-, arkkitehtuuri- ja taideasioista vastaava virasto sekä kulttuuriperinnöstä ja -toiminnasta vastaava ministeriö antaneet asianmukaiset lausuntonsa hankkeesta. 2. Arvoisan parlamentin jäsenen mainitsema hanke ei saa Euroopan aluekehitysrahaston osarahoitusta. 3. Kysyjän ehdottaman pysyvän valvontaelimen perustamista ei suunnitella tällä hetkellä.
KIRJALLINEN KYSYMYS E-2855/02 esittäjä(t): Roberta Angelilli (UEN) komissiolle. Rooman kaupungin varojen käyttö Save II- ja Altener II -ohjelmien yhteydessä.



Virallinen lehti nro 110 E , 08/05/2003 s. 0115 - 0116



KIRJALLINEN KYSYMYS E-2855/02 esittäjä(t): Roberta Angelilli (UEN) komissiolle (10. lokakuuta 2002) Aihe: Rooman kaupungin varojen käyttö Save II- ja Altener II -ohjelmien yhteydessä Italian talousasiainministeriön valvontakomitea esitti syyskuussa 2002 yhteenvedon EU:lta saatujen varojen käytöstä. Tästä selvityksestä kävi ilmi myös, että alueelliset viranomaiset ovat huolestuttavan hitaita ja tehottomia hankkeiden jakamisessa: vuoden 2000 määrärahat olivat vain kaksi prosenttia koko yhteisön tukikehyksestä. Myös Euroopan komissio on useaan otteeseen tuonut esille, että paikalliset viranomaiset käyttävät yhteisön varoja riittämättömällä tavalla. Ottaen huomioon, että tietyillä paikallisviranomaisilla, kuten Rooman kaupungilla, on suuri tarve käyttää yhteisön varoja hiilidioksidipäästöjen rajoittamiseksi, ilman laadun parantamiseksi ja saastumisen torjumiseksi, voisiko komissio kertoa, 1. onko Rooman kaupunki esittänyt hankkeita Save II- ja Altener II -ohjelmien yhteydessä? 2. onko Rooman kaupunki saanut rahoitusta näihin hankkeisiin? 3. onko ko. varat käytetty? Loyola de Palacion komission puolesta antama vastaus (22. marraskuuta 2002) 1. Rooman kaupunki on osallistunut kahteen ehdotukseen Altener-ohjelmassa vuosien 2001 ja 2002 ehdotuspyynnöissä. Toinen ehdotuksista (European Solar Housing Exhibitions) hyväksyttiin rahoitettavaksi. 2. Rooman kaupunki on yksi yhteensä yhdestätoista osallistujasta tässä hyväksytyssä hankkeessa (lyhytnimi EuSolExhibitions). Hankkeen kokonaisbudjetti on 1 360 000 euroa ja yhteisön rahoitusosuus yhteensä 680 000 euroa. Rooman kaupungin osuus budjetista on 217 600 euroa ja yhteisön tuki Rooman kaupungille 108 800 euroa. Sopimuksesta neuvotellaan parhaillaan, ja sen odotetaan olevan valmis allekirjoitettavaksi vuoden 2002 loppuun mennessä. Alla olevassa taulukossa on tiedot muista osallistujista ja budjetin jakautumisesta. >TAULUKON PAIKKA> 3. EuSolExhibitions-hankkeen budjetti käytetään vuosina 20032004. Sopimuspuolena toimii Rooman kaupungin kaupunkisuunnittelutoimisto.
KIRJALLINEN KYSYMYS E-3243/02

esittäjä(t): Brice Hortefeux (PPE-DE) komissiolle

(15. marraskuuta 2002)

Aihe: Toiminta osteoporoosin estämiseksi

Osteoporoosi on vakava sairaus. Se on myös salakavala, koska se on pitkään oireeton. Länsimaisella yli 50-vuotiaalla naisella osteoporoosista johtuva luunmurtuman vaara on 40 prosenttia ja hänen mahdollisuutensa kuolla tämän murtuman seurauksiin on yhtä suuri kuin vaara kuolla rintasyöpään. Lisäksi odotettavissa olevan eliniän pidentyminen lisää lonkkamurtumien lukumäärää. WHO:n arvioiden mukaan lonkkamurtumien lukumäärä Euroopan unionissa lisääntyy tulevina 50:nä vuotena 414 000:stä 912 000:een.

Kyseessä on siis pysyvä kansanterveydellinen ongelma. Voidaan helposti kuvitella, millaista taloudellista taakkaa tämä sairaus merkitsee. Esimerkiksi reisiluumurtuman kustannukset arvioidaan 11 000:sta euroksi pitkäaikaisen sairaalassaolon takia.

Vuonna 1998 komissio teki Euroopan parlamentin pyynnöstä tutkimuksen ja julkaisi osteoporoosia ja sen ehkäisytoimia Euroopan unionissa koskevan selonteon. Kolme vuotta myöhemmin Kansainvälisen osteoporoosisäätiön tekemä seuranta toi esiin, että jäsenvaltiot ovat edistyneet vain vähän komission selonteon jälkeen ja että tilanne on entistä vakavampi. Vuodesta 1998 lähtien osteoporoosin aiheuttamat luunmurtumat Euroopassa ovatkin lisääntyneet 25 prosenttia ja sairauskustannukset 33 prosenttia nousten Euroopan tasolla noin 4,8 miljardiin euroon vuodessa.

Tietäen, että komissio ei voi toissijaisuusperiaatteen vuoksi puuttua suoraan terveysalan kysymyksiin, kysyn seuraavaa: voiko komissio valmistella muita aloitteita tai ohjelmia osteoporoosin estämistyön hyväksi? Jos voi, mikä olisi niiden sisältö?

David Byrnen komission puolesta antama vastaus

(5. joulukuuta 2002)

Vuonna 1998 komissio julkaisi kahdeksan suositusta raportissaan, joka koskee osteoporoosin ilmenemistä ja ehkäisemistä Euroopan yhteisössä.

Raportin perusteella komissio rahoittaa vuoden 2002 työohjelmassaan kansainvälisen osteoporoosisäätiön (IOF) toimeenpanemaa hanketta, jotta voitaisiin arvioida, ovatko jäsenvaltiot toimineet raportissa annettujen suositusten mukaisesti.

Hankkeen tavoitteena on työskennellä neuvotteluryhmän kanssa, jotta kahdeksan suosituksen toteuttaminen edistyisi, ja julkaista käytännöllinen ja kustannustehokas suunnitelma, jossa määritettäisiin tämän alan politiikan tulevia vaiheita. Lisäksi komissio aikoo laatia hankkeesta saatavien tietojen perusteella raportin.
KIRJALLINEN KYSYMYS E-2612/02 esittäjä(t): Camilo Nogueira Román (Verts/ALE) komissiolle. Marokon laivaston pidättämän galicialaisen kalastusaluksen Viduidon tilanne.



Virallinen lehti nro 110 E , 08/05/2003 s. 0074 - 0075



KIRJALLINEN KYSYMYS E-2612/02 esittäjä(t): Camilo Nogueira Román (Verts/ALE) komissiolle (18. syyskuuta 2002) Aihe: Marokon laivaston pidättämän galicialaisen kalastusaluksen Viduidon tilanne Pääjalkaisia pyytävä galicialainen kalastusalus Viduido oli paluumatkallaan Kanariansaarille ollut ankkurissa Mauritanian vesillä, mikä on täysin Mauritanian ja EU:n välisen kalastussopimuksen mukaista, kun Marokon laivasto pidätti sen ja pakotti sen Dakhlaan Itä-Saharaan? Mihin toimiin komissio on ryhtynyt kalastusalus Viduidon vapauttamiseksi? Franz Fischlerin komission puolesta antamayhteinen vastauskirjallisiin kysymyksiin E-2608/02 ja E-2612/02 (25. lokakuuta 2002) Espanjalaisten alusten pysäyttäminen on asia, joka ei kuulu yhteisöjen toimivaltaan ja joka on ratkaistava kahdenvälisissä puitteissa. Komissio kannattaa vuoropuheluun perustuvaa ratkaisua. Komissio on tiedustellut asiasta Marokon viranomaisilta, jotka ovat vakuuttaneet jatkavansa läheisiä yhteyksiä espanjalaisten vastaavien elinten kanssa yksittäisten tapausten käsittelemiseksi mahdollisimman pikaisesti ja kitkattomasti. Komissio on tyytyväinen siihen, että asia on nyt ratkaistu ja kyseinen alus on vapautettu.